《水调歌头 留别澹心即用来韵》
清代·陈维崧

离别亦常事，惆怅慎毋然。归舟一路弄笛，吹裂水中天。

犹记吴趋坊后，再到惠山松畔，两地酒如泉。不久聚花下，小别向风前。

白翎雀，鸡叫子，想夫怜。岐王空宅，旧日法曲散如烟。

君有龙文百轴，近作小词一卷，千载定流传。早觅贺怀智，亟付李延年。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。